憶雪歌
作者：李洪
朝代：宋

paragraphs: 前年吳興雪三尺，街頭十日無行跡。
南山千峰蟠玉虬，太湖萬頃鎔銀色。
腐儒凍死但長哦，男呻女吟空四壁。
去年强鄰窺淮淝，鐵馬成羣來塞北。
將軍授鉞橫琱戈，雪滿弓韜對勍敵。
捷書夜到甘泉宮，玉靶角弓自天錫。
已觀積甲熊耳齊，坐覺洗兵天河窄。
今年臘盡寓東甌，地接炎方少三白。
梅梢柳眼漏泄春，笋茁蘭芽遽堪摘。
冬深未省見冰霜，挾纊無施况狐腋。
朝來北風吹石裂，海氣嵐烟亂山碧。
遐想瑞葉舞層霄，剪裁不費造化力。
豐年一飽戴君恩，比屋千家消癘疫。
長江遠近要舒發，深恐陽驕無宿麥。
徒披鶴氅懷兔園，速遣祥霙慰北客。